JÚLIUS 15.
Szent Cirják vértanúnak és édesanyjának, Julittának emléke
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
6. hang
Alighogy felállították keresztedet, Krisztus, * megrendültek a halál alapjai, Urunk, * mert akit az alvilág mohón nyelt el, * rettegve engedte el. * Megmutattad nekünk üdvözítésedet, ó Szent, * dicsőítünk téged, Isten Fia, *’ irgalmazz nekünk!
Urunk, mindenség élete! * A zsidók halálra ítéltek téged, * ők, kik átkeltek a Vörös tengeren pálcád segítségével, * keresztfára feszítettek téged, * kik a sziklából édességet kaptak, * téged epével itattak. * De te mindezt önként viselted el, Krisztus, * hogy minket az ellenség rabságából megments, *’ Istenünk, dicsőség néked!
Dicsőség... most és... fájdalmas Istenszülő-ének
Mikor szülőd, a mindenkorszűz Leányzó, * téged érettünk keresztrefeszítve meglátott, Krisztus, * lelkét a fájdalom tőre átjárta, * és anyai fájdalmában siránkozott. * Az ő könyörgésére könyörülj rajtunk, *’ irgalom Ura!
A második zsoltárcsoport után a Szent Kereszt leülői 
6. hang
Ma beteljesült a próféta szava: * Mert íme, leborulunk ama helyen, * hol a te lábaid állottak, Urunk, * és az üdvösség fájáról ízlelvén * szabadulást nyerünk a bűnös szenvedélyektől * az Istenszülő imái által, *’ egyetlen Emberszerető!
Megszentelődött a te kereszted, Urunk, * és a bűnöktől gyöngélkedőknek gyógyulást szerez. * Általa most hódolunk előtted, *’ irgalmazz nekünk!
Dicsőség... most és... fájdalmas Istenszülő-ének. Mintadallam: Világnak reménye
Mikor a Szűz meglátta, hogy az Isten, * kit testben szült, holtan függ a kereszten, * felkiáltott siránkozva: * Megrendít, Fiam, a te kimondhatatlan hosszútűrésed! * Hogy szögezhettek téged keresztre a törvényszegők elítéltként, * igazság Bírája, *’ egyetlen Uralkodónk!
Kánon
I. óda. 8. hang 
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
Az Igét hirdettétek világosan, azt, aki az Atyától született és anyától megtestesült, s az ő szenvedéseinek vértanúivá lettetek szenvedéseitekkel és halálotokkal.
Az istenes vértanúnő ragyogó holdként együtt van a nappal, a tőle született Cirjákkal, és csodáik sugaraival az egész teremtést megvilágosítják.
A mulandó dolgokat felcserélted a soha el nem múlókkal, vértanúnő! Fiadat karodon hordoztad, s vele együtt elsorvasztottad a törvényszegők ördögi csalárdságát.
Nemes származásod ellenére a vértanúságban elszenvedted a kínok mindenféle faját, Julitta vértanúnő, s a halhatatlan Király leányává lettél.
Istenszülő-ének
Megsemmisült általad a halál, elenyészett az alvilág fullánkja, tisztaságos Anya, mert te testben megszülted a halhatatlan Uralkodót, ki a halált is elfogadta.
III. óda. 8. hang. Uram, a mennyeknek teremtője...
Mennyei nyoszolyára, ragyogó hajlékra, örökké tartó dicsőségre lettetek méltókká, dicsőséges vértanúk, kik megsemmisítettétek küzdelmetek szenvedéseivel a sátán fullánkját.
Mint bölcs galambnak szépséges fiacskája, dicsőséges Cirják, édesanyádat utánoztad, és szembeszegültél a csábítóval, mely hízelkedéssel tört reád, hogy elragadjon téged, a legyőzhetetlent.
A felfuvalkodott kígyót, mely az égig tátotta ki száját, s azzal kérkedett, hogy elnyeli a földet, az ártatlan gyermek a kereszt fegyverzetében teljesen leterítette és megsemmisítette.
Istenszülő-ének
A mindent létrehozó Ige, az atyai keblet el nem hagyva, a te szeplőtelen méhedben lakozott, Tisztaságos, változatlanul megtestesülten megjelent a mindenség fölötti Úr, hogy az embereket átistenítse.
Katavászia 8. hang
Uram, a mennyeknek teremtője * és az Anyaszentegyháznak alkotója, * te erősíts meg engem szereteteddel, * végkívánságom, * és a híveknek megerősítője, * egyetlen Emberszerető!
Kathizma
8. hang. Minta: A Bölcsességet és Igét...
Jöjjetek, ti, vértanúk kedvelői! * Magasztaljuk az Úr szellemi gyöngyét és bajnokát, * Cirjákot és édesanyját! * Három éves koráig táplálta őt tejével, * és az Úrnak ajánlotta szeplőtelen áldozatul. * Azért győzelmi koszorút kapott vele együtt az égből, * és Krisztussal együtt örvendezik. * Kiáltsuk hozzájuk híven: Esedezzetek Krisztushoz, * hogy adjon bűnbocsánatot azoknak, *’ akik buzgón megünneplik a ti szent emléketeket!
Dicsőség... most és... fájdalmas Istenszülő-ének ugyanarra
A Bárányt és Pásztort, a Megváltót meglátta a Bárányka a kereszten, * könnyezve jajgatott és keservesen kiáltott: * A világ örvend, mert elnyerte a megváltást, * bensőm azonban feljajdul, mert a kereszten látlak, * melyet mindnyájunkért vállaltál, irgalmas könyörületből, * végtelen jóságú, irgalmas, türelmes Uram! * Szánd meg szolgáidat, és adj bűnbocsánatot mindazoknak, *’ akik híven magasztalják a te isteni kínszenvedésedet!
IV. óda. 8. hang
Meghallám, Uram,* gondviselésed titkát, * megértem munkáidat, * és dicsőítem istenségedet.
Gyermeki testtel, de teljesen kifejlett szívvel leterítetted a gonoszság fejedelmét, aki rosszat cselekedett, szent vértanú.
Mint termékeny szőlőtőke, Julitta, megtermetted a szőlőfürtöt, a valóban nemes Cirjákot, aki a vértanúság mustját csepegtette.
Részvéttel figyelted vértanú báránykádat, mint leöletésre szánt anyabárány, dicsőséges vértanúnő, magasztalásra méltó Julitta.
A hetvenkedő hatalmaskodót szent alázatossággal bekerítettétek és leterítettétek, s így győzelmi koszorút nyertetek, bajnokok.
Istenszülő-ének
A természet törvényei a te természet rendjét meghaladó szülésedben megváltoztak, Tisztaságos, mert felfoghatatlan és kifejezhetetlen módon a Teremtőt szülted.
V. óda. 8. hang
Miért vetettél el engem színed elől, * soha le nem alkonyodó világosság, * Íme, elborított engem, töredelmetlent, a külső sötétség, * de téríts meg engem, * és parancsolataid világosságához * vezesd ösvényemet, kérlek!
Kifeszítettek, istenszerető, testedet kínokkal emésztették, te pedig levetetted az enyészet vaskosságát és magadra vetted azt a köntöst, melybe a Szűztől testet öltött Egyszülött öltöztette az átistenített embereket.
Ruháitól megfosztották testedet, dicséretreméltó vértanúnő, ám te semmibe se vetted a testi szégyenkezést, és az ellenséget, mely egykor Évát tette mezítelenné, kemény küzdelemben legyőzted és örök szégyenbe öltöztetted, Julitta!
Levágták fejedet, vértanúnő, te pedig eltapostad a kígyó fejét, megfosztottak vagyonodtól, de te mennyei boldogságot örököltél, soha meg nem ingó országot kaptál, az összes vértanúval együtt, hírneves!
Istenszülő-ének
Az Istennek Isten-Igéje értelmes és lelkes testet öltött belőled, Legszentebb, és könyörületességből emberré lett, és átistenítette a kihágás miatt elvetettet. Esedezzél hozzá a mindenség üdvösségéért!
VI. óda. 8. hang. Imádságomat kiöntöm...
Áthajóztak a hírnevesek a végtelen kínok háborgó vizén, a kereszt irányítása mellett, majd beeveztek a legnyugodalmasabb révbe, és elsüllyesztették a láthatatlan fáraót vérük áradatába.
Ujjong Ikónium városa, a te nevelőd, s büszkélkedik Tarzusz is, a te szeplőtelen emléknapodon, Julitta, mert ezen a napon jártad végig a vértanúság útját fiaddal, és méltóvá lettél a győzelmi koszorúra.
A sokféle kínt megvetetted, nagyon szépséges gerleként jelentél meg fiókáddal, odajutottál a kígyó tőreihez, de mindnek fölébe kerültél, végtelenül bölcs hírneves, és a mennyei hajlékban lakozol.
Istenszülő-ének
Vágd ki gyökerestől imádságod sarlójával lelkem gonosz gondolatait, Szent Szűz, s tedd termékennyé lelkemet, kérlek téged, ki a mindenség ültető Istenét és Megváltóját szülted!
Katavászia
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * s fölsóhajtok, mint Jónás: * a romlásból, Isten, vezess ki engem!
Konták
4. hang. Minta: Megjelentél ma… [= Kijelentéd magadat...]
Karján hozva Cirjákot * Krisztus vértanúnője, Julitta, * a küzdőtéren anyai hangján, örömmel így kiáltott: *’ Krisztus a vértanúk büszkesége!
Ikosz
Világosítsd meg elmémet, Krisztus, parancsolataid világosságával, * hogy megénekelhessem a szenteket, * és elbeszélhessem küzdelmeiket! * Ugyan melyik nyelv jellemezheti a bajnokokat és a bajvívást? * Azért eléd borulok, Emberszerető: * Adj bocsánatot szerencsétlen lelkemnek, * engedj időt a bűnbánatra, * hogy magasztalhassam a vértanúkat, * hiszen te mindenkor mindenkit üdvözíteni akarsz, * hogy elbeszélhessem a bajnokok küzdelmeit, * Krisztus, a vértanúk büszkesége!
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
Vesszőzéssel fölszaggatta testedet a törvényszegő, ó Istent szerető Julitta, de elhatározásod állhatatosságát semmiképpen meg nem ingathatta, mert Krisztus keresztje lett erős pálcád.
Vérük omló záporával eloltották Krisztus bajnokai az istentagadás tüzét, és buzgón hangoztatták: Áldott vagy, Urunk, Istenünk mindörökké!
Istenszülő-ének
Szavaidat követve boldognak hirdetünk téged mi, minden nemzedék, mint annak a boldog Istennek az Anyját, aki boldoggá teszi a benne hívőket.
VIII. óda. 8. hang. Legyőzték kegyelmeddel...
A fényes állócsillagokat, kik az Egyház egén vannak és csodáikkal a földet bevilágítják, ma mindenki híven tiszteli és Krisztust mindörökre magasztalja.
Új hajtásként hordoztad te, Isten ültette gyökér, szeplőtelen sarjadat, és elhervasztottad az istentelenség hajtását, isteni ihletésű, mivel vele együtt ezt hangoztattad és mondtad: Téged magasztalunk, Krisztus, mindörökké!
Mint kis bárányt, úgy vitted te, szépséges Julitta, élő áldozatként a dicsőséges Cirjákot, a Báránynak, aki a Szűztől ragyogott fel s aki végtelen könyörületességgel föláldozta magát.
Istenszülő-ének
A bölcs Ige a te szeplőtelen véredből megtestesült, szeplőtelen Szűz, és azokat, akik addig az esztelen testi szenvedélyekre hallgattak, az Isten megismertetése folytán átistenítette! Magasztaljuk őt mindörökké!
Katavászia
Legyőzték kegyelmeddel a zsarnokot * és a tűz lángját az ifjak, * kik a te parancsaidat szemük előtt tartották, és zengték: * Áldjátok, az Úr minden művei az Urat, * és magasztaljátok őt mindörökké!
IX. óda. 8. hang. Minden fül megrettent...
Gyógyulást szerez a dicsőséges bajnokoknak az isteni Lélek kegyelmével megöntözött sírja. Jertek, merítsetek belőle, szenteljétek meg lelketeket, szabaduljatok meg a betegségektől, vértanútisztelők, és magasztaljátok a javak adományozóját!
A vértanúság völgyében kivirágoztatok, boldogok, mint rózsák, mint jó illatú liliomok, mint a Paradicsomnak valóban lelki derűt csepegtető és a lelkeket titokzatos jó illattal eltöltő, isteni sarjadékai.
Vértanú-sebbel ékeskedtetek, szép győzelmet aratott vértanúk, az angyalokhoz nyilvánvalóan hasonlókká váltatok, s tündöklő, szép győzelmi koszorút viselve Isten színe előtt álltok, s tisztelőiteknek bűnbocsánatot szereztek.
A vértanúnő, mint egy anyabárány, kisbárányként vitte a fiát, farkasok közé került, legyőzhetetlen maradt, s most mindörökre a mennyei akolban lakozik. Az ő könyörgésükre üdvözítsd Urunk, az ő szent emlékük tisztelőit!
Istenszülő-ének
Világosítsd meg, világosság kapuja, szenvedélyektől elvakult, gonosz gondolatok által elsorvasztott és veszélybe döntött lelkemet! Ragadj ki a kísértésekből, veszedelmekből, szorongásokból és én dicsőítelek téged, hívek reménysége és erőssége!
Katavászia
Minden fül megrettent * Isten kimondhatatlan megalázkodásának hírére, * hogy a Magasságbeli önként lejött megtestesülésre, * és szűzi méhből emberré lett. * Azért téged híven * szeplőtelen Istenszülőnek magasztalunk.
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
[bookmark: _GoBack]Vértanúké Minta: A Lélek ösztönzésére...
Zsenge korú, de már csodálatos módon tökéletes gondolkodású voltál, Cirják bajnok, s édesanyáddal, a téged szoptató Julittával együtt elnyerted a bajnoki koszorút, úgyhogy az összes szentekkel együtt vagytok. Bárcsak mi is irgalmat nyernénk az ő könyörgésükre!
Istenszülő-ének ugyanarra
Üdvözlégy, gyönyörűséges palota! Üdvözlégy, az Úr királyi széke! Üdvözlégy, csodálatos kormánypálca! Üdvözlégy, könnyű felhő, arany tömjénező! Üdvözlégy, szeplőtelen Anya, a király trónja! Üdvözlégy, mindenek csöndes révpartja és oltalmazója, Istenszülő Szűz!
Dicséreti sztihirák
1. hang
Magasztaljuk méltóképpen a nemes bajnokot * és a hit hirdetőjét * Istent szerető anyjával együtt, * mert ők keményen megküzdöttek, * s az ellenséget, az ősgonoszt * a kereszt erejével bátran leterítették. * Koszorút kaptak érte a bírótól, Istentől, * s most bátran és szüntelenül esedeznek hozzá * mindazok üdvösségéért, *’ akik híven megünneplik az ő küzdelmük szent emléknapját. (kétszer)
2. hang
Jertek, egybegyűlt hívek, koszorúzzuk meg dicsőítő énekkel a szent párt, * mely a Szentháromságot tisztelte * s a bálványozás eltévelyedését * és a hatalmaskodók esztelenségét lába alá vetette! * Őket magasztalva hangoztassuk, ó hívek: * Üdvözlégy, minden tiszteletre méltó Julitta, * ki a női gyöngeségeddel mit sem törődtél, * hanem férfiasan küzdöttél! * Üdvözlégy, végtelenül boldog Cirják, * ki három esztendős létedre * leterítetted a fondorlatos ellenséget! * Legyetek üdvözölve, dicsőségünk és büszkeségünk! * Mi híven megünnepeljük a ti szent küzdelmeteket, * és arra kérünk titeket, * hogy esedezzetek mindenkor a mindenség Urához, * adja meg a világnak a békét *’ és a mi lelkünknek a nagy irgalmat!
Cirják vértanú, a Szentháromság nagy hitvallója, * ki pólyás korodtól telve voltál kegyelemmel * és értelmed a tapasztaltakéval vetekedett, * mivel küzdelmeidben győztessé lettél, * esedezzél édesanyáddal együtt Krisztus Istenhez, *’ hogy adjon a világnak békességet!
Dicsőség... 
Kisgyermekként kerültél a vértanúk közé, * de teljesnek bizonyult a bölcsességed, * mivel a kezdetnélküli Igét megismerted, * nem féltél a törvényszegők tüzétől, hírneves. * Esedezzél anyáddal együtt a Teremtőhöz, *’ hogy mentse meg, mint Üdvözítő, a mi lelkünket!
Most és...  fájdalmas Istenszülő-ének Minta: Midőn téged üdvözítő Jézusom...
Midőn * a szeplőtelen Bárányka látta, * hogy tulajdon Bárányát, engedelmével, mint embert, * leöletésre viszik, ** akkor * siránkozva mondá: * Most egyszerre gyermektelenné teszel engem, * a te szülődet, Krisztusom! ** Miért * cselekedted ezt, * mindenség Megváltója? * Énekelem és dicsőítem a te felfoghatatlan, kimondhatatlan *’ s határtalan jóságodat, Emberszerető.
Előverses sztihirák
6. hang
A kereszten van, Krisztusom, reménységem. * Azzal dicsekszem és mondom: * Emberszerető Uram, alázd meg * azok gőgjét, kik nem vallanak téged *’ Istennek és embernek!
A kereszttel vértezzük föl magunkat, * és úgy állunk csatarendbe az ellenség ellen, * hogy ne rettegjünk az ő fondorlataitól és támadásaitól, * s így az biztosan vereséget szenved és megsemmisül *’ a keresztre szögezett Krisztus erejétől.
A vértanúk emlékünnepe * az Urat félőknek örömöt jelent. * Mert azok Krisztusért küzdöttek, * és tőle nyertek győzelmi koszorút, *’ s most bátran közbenjárnak a mi lelkünkért.
Dicsőség... 4. hang
Örvendj, vigadj, ujjongj, Ikonium városa, * mert felsarjadzott belőled a dicsőséges termés, * a hírneves Julitta, * a szép győzelmet aratott vértanúnő, * s őbelőle a Cirják nevű, tiszteletreméltó gyermek! * A hatalmaskodó Beliár minden ármányát férfiasan legyőzték, * s méltán győzelmi koszorút nyertek, * hirdetve a népeknek, * hogy a legszentebb Háromságot kell tisztelni és imádni. * Azért mi is bátran kiáltsuk * az őket megdicsőítő Krisztus Istenünknek: * adjon békességet a világnak, *’ és üdvözítse a mi lelkünket!
Most és... fájdalmas Istenszülő-ének. Minta: Jelül rendelted...
Átjárta szívedet a tőr, Szeplőtelen, * miként Simeon előre megmondta, * és megsebezte bensődet és szívedet, Tisztaságos, * mikor Fiadat a fán függve láttad, * s így kiáltottál fel: * Fiam, tekints reám, *  siess és támadj fel, *’ mint előre megmondtad, Hosszútürelmű!

Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.

